·A működési tevékenységekből származó kiadások elsősorban az EBB eszközkezelési díjait (0,8 millió EUR), a kintlévő jövőbeli szíriai részletekre képzett pénzügyi céltartalékokat (1,1 millió EUR) és az árfolyamveszteségeket (1,2 millió EUR) foglalják magukban.

·A pénzügyi bevételek elsősorban a befektetési portfólióból származó kamatbevételeket (6,8 millió EUR), a pénzügyi eszközök eladásából realizált nyereséget (8,8 millió EUR), a gazdasági reziliencia fokozására irányuló kezdeményezés részét képező magánszektor-megbízatás műveleteiből származó, kockázatvállalással kapcsolatos díjakat (9,1 millió EUR), valamint az átterhelt összegekhez kapcsolódó felhalmozott késedelmi kamatot (18,1 millió EUR) foglalják magukban.

·A pénzügyi költségek elsősorban a 2020-ban az EU-ra átterhelt összegekkel kapcsolatos értékvesztés miatti veszteségeket (19,6 millió EUR) (lásd az 5. pontot), a pénzügyi eszközök értékesítéséből származó veszteséget (1,4 millió EUR), valamint a gazdasági reziliencia fokozására irányuló kezdeményezés részét képező magánszektor-megbízatás műveleteire vonatkozó, megjelenített pénzügyigarancia-kötelezettséget (70,2 millió EUR) tartalmazzák.

4.A garanciaalap pénzgazdálkodása

4.1.Befektetési politika

Az alap likvid eszközeit a módosított alapkezelési megállapodás mellékletében meghatározott alapkezelési elvekkel összhangban fektetik be. Eszerint elegendő – az éves befektetési stratégiában meghatározott aránynak megfelelő értékű – eszközt kell elhelyezni monetáris eszközökben a rövid távú (egy évnél rövidebb) kiáramlások fedezésére. A fennmaradó eszközöket közép- és hosszú lejáratú instrumentumokba lehet fektetni, amelyek maximális futamideje a kifizetés időpontjától számított 10 év és 6 hónap (közép- és hosszú távú portfólió). 2020 végén az alap portfóliójának teljes módosított átlagos hátralévő futamideje hozzávetőleg három év volt.

4.2.Az alap teljesítménye és a piaci fejlemények 2020-ban

Az alap portfóliójának teljesítményét piaci árazás szerinti értéken követték nyomon. 2020-ban az alap portfóliója 1,074 %-os hozamot ért el, 28,6 bázisponttal meghaladva a referenciaértéket. A teljesítményt a magas volatilitás határozta meg, miközben az alacsonyabb hozamú környezet továbbra is fennállt, amit a világjárvány idején az alkalmazkodó költségvetési és monetáris politika is támogatott. A pozitív hozam 30 millió EUR összegű pozitív hozzájárulást eredményezett. 2020 végén az alap portfóliójának piaci értéke mintegy 2 810 millió EUR volt.

A világjárvány miatt a világgazdaság hirtelen és példátlan kihívásokkal került szembe. A vírus terjedésének megfékezésére irányuló intézkedések kifejezetten negatív hatást gyakoroltak a gazdasági tevékenységre, szűkítették a világkereskedelmet és növelték a pénzügyi piacok volatilitását. A világgazdaság nagy részét érintették a lezárások, ami fokozta a fogyasztói bizonytalanságot és gyengítette a keresletet; a legkedvezőtlenebb hatás a szolgáltatási ágazatokat érte, a feldolgozóipar viszont nagyobb rezilienciáról tett tanúbizonyságot.

A monetáris és költségvetési politika továbbra is támogató jellegű volt. Az euróövezetben az EKB a meglévő eszközvásárlási programokon felül új, összesen 1850 milliárd EUR összegű, a világjárvánnyal kapcsolatos ideiglenes eszközvásárlási programot vezetett be. A monetáris politika tovább lazult: a hosszú távú refinanszírozási művelet (LTRO) és a célzott hosszú távú refinanszírozási műveletek (TLTRO) feltételeit enyhítették, valamint az eszközvásárlási programot további 120 milliárd EUR összegű ideiglenes kerettel bővítették ki. Az Egyesült Államokban a központi jegybank egy sor intézkedést vezetett be a piacok stabilizálása és a növekedés ösztönzése érdekében – beleértve a két új eszközt (az elsődleges és a másodlagos piaci vállalati hiteleszközt) –, megszüntette a mennyiségi lazítás értelmében a tervezett eszközvásárlásokra vonatkozó felső határokat, és 2020 márciusa óta 1,5 százalékponttal csökkentette a kamatlábot, így az most közel nulla.

A pénzügyi piacok a kockázati hangulat javulásának, az oltóanyag-fejlesztéssel kapcsolatos megnyugtató híreknek, és az amerikai elnökválasztásokat követő költségvetési ösztönző csomaggal kapcsolatos optimizmusnak köszönhetően 2020 végén viszonylag jól teljesítettek. Európában a Next Generation EU (NGEU) program és a szükséghelyzeti munkanélküliségi kockázatokat mérséklő ideiglenes támogatást nyújtó eszköz (SURE) bevezetése tovább erősítette a nemzeti szintű költségvetési intézkedéseket, elősegítve ezzel a lendület megszerzését és a hozamkülönbözetek csökkentését. Ezzel összefüggésben az euróövezetben a kamatlábak és a hitelek visszaestek, bár a korábbihoz képest lassabb ütemben, miközben a kincstár hosszú távú hozamai magasabbak voltak.

5.Az alapból történt lehívások

Szíria

A szíriai helyzet romlását követően a Külügyek Tanácsa, az Európai Parlament és a Tanács 2011-ben olyan határozatokat hozott, amelyek megtiltják az EBB-nek a hatályos hitelmegállapodások alapján teljesítendő kifizetéseket, továbbá felfüggesztik az EBB-nek a szíriai állami projektekre vonatkozó technikai segítségnyújtási szerződéseit. A korlátozó intézkedéseket ezt követően a 2012. január 18-i 36/2012/EU módosított tanácsi rendeletben rögzítették.

Ennek következtében az EBB 2011 májusa óta nem hajtott végre új pénzügyi műveletet, továbbá a Szíriának nyújtott, valamennyi folyamatban levő kifizetést és technikai segítségnyújtási szolgáltatást 2011. novembertől a további értesítésig felfüggesztettek.

2011 novembere óta Szíriának hátralékai vannak az EBB felé a számára nyújtott hitelekkel kapcsolatban. Ennek következtében, valamint az EU és az EBB közötti vonatkozó garanciamegállapodásokkal összhangban az EBB 2020. december 31-ig 91 alkalommal, (az EBB által kiszabott büntetésekkel és a megtérült összegekkel együtt) összesen 528,39 millió EUR-t hívott le az uniós garanciaalapból.

6.Az EBB díjazása

Az EBB díjazása az alapkezelési díjakból és a beszedési díjakból áll. Az alapkezelési díjak az alap eszközkezelését fedezik. A beszedési díjak az EBB Unión kívüli finanszírozási műveleteihez nyújtott uniós garancia által fedezett nemteljesítések miatt az EBB-nél felmerülő külső beszedési költségeket fedezik.

A megállapodás második, 2002. május 8-i kiegészítése rögzíti, hogy a Bank alapkezelési díjait az alap eszközeinek különböző részeire alkalmazott degresszív éves jutaléktételek alapján kell meghatározni. Ezt a díjazást az alap eszközeinek éves átlagértéke alapján számítják ki.

A Bank 2020-ra vonatkozó alapkezelési díjait 837 634 EUR-ban állapították meg és azt bevezették az eredménykimutatásba, valamint elhatárolt tételként (kötelezettségek) a mérlegbe.